CELEX: 62016TN0459
Language: hr
Date: 2016-08-19 00:00:00
Title: Predmet T-459/16: Tužba podnesena 19. kolovoza 2016. – Španjolska protiv Komisije

24.10.2016   
            
            
               HR
            
            
               Službeni list Europske unije
            
            
               C 392/42
            
         Tužba podnesena 19. kolovoza 2016. – Španjolska protiv Komisije
   (Predmet T-459/16)
   (2016/C 392/56)
   Jezik postupka: španjolski
   
      Stranke
   
   
      Tužitelj: Kraljevina Španjolska (zastupnik: M. Sampol Pucurull, državni odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Provedbenu odluku Komisije (EU) 2016/1059 od 21. lipnja 2016. o isključenju iz financiranja Europske unije određenih izdataka nastalih za države članice u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR), u dijelu u kojem se u vezi s određenim potporama za površinu odnosi na Kraljevinu Španjolsku i isključuje 262 887 429,57 eura;
            
         
               —
            
            
               naloži Komisiji snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe jedan tužbeni razlog koji je podijeljen u dva dijela.
   
               1.
            
            
               Tužitelj tvrdi da paušalni ispravak koji je odredila Komisija krši članak 31. Uredbe Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (SL 2005. L 209, str. 1.) (SL, posebno izdanje na hrvatskom jeziku, poglavlje 3., svezak 19., str. 199.), kao i smjernice iz 1997. (dokument VI/5330/97) o uvjetima koji trebaju biti ispunjeni za određivanje ispravka od 25 % ili 10 %. Ta povreda podrazumijeva da je Komisija prekoračila okvire izvršavanja svoje ovlasti ocjene te da je povrijedila načela proporcionalnosti i pravne sigurnosti.
               
                           —
                        
                        
                           Kao prvo, španjolska tijela smatraju da različiti paušalni ispravci krše članak 31. stavak 2. Uredbe Vijeća (EZ) br. 1290/2005, u vezi s primjenom smjernica iz 1997. i načela proporcionalnosti jer Komisija nije imala ozbiljne i razumne indicije na temelju kojih je mogla zaključiti da, osim za pašnjak s drvećem za pet autonomnih zajednica u 2009., valja odrediti financijski ispravak od 25 % za pašnjake s drvećem od 2009. do 2013. za koje se smatra da se primjenjuje članak 73.a stavak 2.a Uredbe Komisije (EZ) br. 796/2004 od 21. travnja 2004. o detaljnim pravilima za provedbu višestruke sukladnosti, modulacije i integriranog administrativnog i kontrolnog sustava predviđenih Uredbom Vijeća (EZ) br. 1782/2003 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (SL 2004. L 141, str. 18.).
                        
                     Španjolska tijela također osporavaju Komisijinu primjenu paušalnog ispravka od 10 % od 2009. do 2013. za pašnjake s drvećem i za grmoviti pašnjak (dehesa) u 2009.
               
                           —
                        
                        
                           Kao drugo, španjolska tijela smatraju da pobijana odluka krši članak 31. Uredbe (EZ) br. 1290/2005, u vezi s načelima proporcionalnosti i pravne sigurnosti, time što u njoj nije uzet u obzir članak 73.a stavak 2.a Uredbe (EZ) br. 796/2004, u vezi s člankom 137. Uredbe Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003.